डिंपल से अफेयर की अफवाह उड़ी तो गर्लफ्रेंड ने छोड़ा, नशे में होटल में किया था हंगामा
Rishi Kapoor Death Anniversary; Did you know about Rishi Kapoor's first girlfriend or the controversial incident at the Taj Hotel? Why did he allegedly threaten Salman Khan's father?  हिंदी सिनेमा के मशहूर एक्टर ऋषि कपूर की आज तीसरी डेथ एनिवर्सरी है। 30 अप्रैल 2020 को ऋषि कपूर कैंसर से जंग हारकर दुनिया से रुख्सत हुए।
ऋषि कपूर की आज तीसरी डेथ एनिवर्सरी है। फिल्म इंडस्ट्री के सबसे चर्चित कपूर खानदान में जन्मे ऋषि कपूर को बॉलीवुड में जगह बनाने में कोई खास मुश्किल नहीं हुई। ये शोमैन राज कपूर के मंझले बेटे थे। फिल्म इंडस्ट्री में इन्हें निक नेम चिंटू से जाना जाता था। अपने 50 साल के फिल्मी करियर में इन्होंने तकरीबन 121 फिल्मों में काम किया। इनकी छवि रोमांटिक हीरो की थी।
यही वजह है कि 1973 से 2000 के बीच ऋषि ने 92 रोमांटिक फिल्मों में काम किया जिनमें से 36 फिल्में सुपरहिट हुईं। 2008 में इन्हें फिल्मफेयर लाइफटाइम अचीवमेंट अवार्ड से नवाजा गया। 30 अप्रैल 2020 को ऋषि कैंसर से जंग हार गए और चल बसे।
ऋषि कपूर की जिंदगी के कई अनसुने किस्से हैं जो उन्होंने अपनी ऑटोबायोग्राफी ‘खुल्लमखुल्ला’ में लिखे थे। डेथ एनिवर्सरी पर नजर डालते हैं कुछ चुनिंदा किस्सों पर…
किस्सा- 1ः जब 3 साल की उम्र में नरगिस ने चॉकलेट की लालच में शूटिंग करवाई
4 सितंबर 1952 को बॉम्बे में शोमैन राजकपूर और कृष्णा के घर बेटे ऋषि का जन्म हुआ। रणधीर का जन्म हो चुका था और छोटे भाई राजीव का जन्म इनके बाद हुआ। इनकी दो बहनें ऋतु और रीमा भी थीं। ऋषि थोड़े बड़े हुए तो दादा पृथ्वीराज कपूर और पिता इन्हें फिल्मों के सेट पर ले जाने लगे।
महज 3 साल की उम्र में ऋषि ने पिता की फिल्म श्री 420 (1955) की शूटिंग की थी। प्यार हुआ इकरार हुआ… गाने में ऋषि को अपने भाई-बहनों के साथ बारिश में भीगते हुए सड़क पार करते हुए दिखाया गया था। ऋषि भीगते ही रोना शुरू कर देते थे, ऐसे में फिल्म की हीरोइन नरगिस उन्हें कैडबरी का लालच देकर उनसे शॉट पूरे करवाती थीं।
एक दिन दादा पृथ्वीराज ने 6 साल के ऋषि और घर के सारे बच्चों को अपनी कार में बैठाया और सीधे के.आसिफ के निर्देशन में बन रही फिल्म मुगल-ए-आजम के सेट पर ले गए। पृथ्वीराज फिल्म में अकबर का रोल निभा रहे थे और उनके बेटे सलीम का रोल दिलीप कुमार निभा रहे थे। फिल्म में मधुबाला अनारकली थीं, लेकिन 6 साल के ऋषि की नजरें दिलीप कुमार और उनके चार्म पर टिकी रहीं।
किस्सा- 2 जब सिगरेट पीता देखकर राज कपूर ने कर दी पिटाई
1970 में रिलीज हुई फिल्म मेरा नाम जोकर से ऋषि फिल्मों में आ चुके थे और उन्हें सिगरेट की लत लग चुकी थी। मुंबई में चैंपियन स्कूल के बाहर एक कोकाकोला स्टैंड हुआ करता था, जहां सिगरेट बिकती थी।
दुकानदार का नाम अहमद था और ऋषि उससे सिगरेट लेकर पीते थे। देखते ही देखते उस दुकान में 300 रुपए की उधारी हो गई जो ऋषि चुका नहीं पाए।
एक दिन दुकानदार ने ऋषि को धमकी दी कि अगर उधार नहीं चुकाया तो वो आरके स्टूडियो जाकर पिता को बता देगा। ऋषि ने उधार नहीं चुकाया। लेकिन जब वो स्टार बने तो अहमद से मिलकर उसे गले लगाया। अहमद ने भी उनसे उधार के पैसे वापस नहीं लिए।
एक दिन राज कपूर का इंतजार करते हुए ऋषि उनके मेकअप मैन के पास खड़े थे। मेकअप मैन ने सिगरेट जलाई तो ऋषि ने भी 3-4 कश मार लिए। उतने में ही पिता पहुंचे और ऋषि रंगे हाथ पकड़े गए। पिता ने गुस्से में उनकी पिटाई कर दी। ऋषि इस घटना से डर गए, लेकिन तब भी उन्होंने सिगरेट पीना बंद नहीं किया।
किस्सा-3ः जब राज कपूर और वैजयंतीमाला के अफेयर के चलते मां ने छोड़ा घर
एक दिन मां कृष्णा ऋषि को लेकर मरीन ड्राइव स्थित नटराज होटल पहुंच गईं। उस समय राज कपूर का अफेयर वैजयंतीमाला से था और उन्हें इसकी खबर लग गई थी। गुस्से में कृष्णा घर छोड़कर होटल में रहने लगीं फिर चित्रकूट स्थित घर में शिफ्ट हो गईं, जो राज कपूर ने उनके नाम पर खरीदा था। पत्नी और बेटे के घर छोड़ने से दुखी होकर राज कपूर ने वैजयंतीमाला से रिश्ता खत्म कर लिया और परिवार को घर ले आए।
किस्सा- 4ः डिंपल कपाड़िया नहीं यासमीन थीं पहली गर्लफ्रेंड
फिल्म बॉबी रिलीज होने के बाद ऋषि और डिंपल कपाड़िया का अफेयर चर्चा में था, लेकिन असल में दोनों का कोई रिश्ता नहीं था। दरअसल, ऋषि स्कूल के दिनों से यासमीन नाम की पारसी लड़की से प्यार करते थे। ये उनकी जिंदगी का पहला प्यार था। जब ऋषि को फिल्म बॉबी में काम मिला तो यासमीन ने ही उन्हें वजन घटाने में मदद की।
यासमीन ने इस दौरान ऋषि को एक अंगूठी तोहफे में दी थी, जो वो हमेशा पहने रखते थे। जब ऋषि ने बॉबी की शूटिंग शुरू की तो न्यूकमर डिंपल से अच्छी दोस्ती हो गई। डिंपल को वो अंगूठी पसंद थी तो वो अक्सर पहनने के लिए ले लेती थीं। आखिरकार वो अंगूठी डिंपल के पास ही रह गई। जब राजेश खन्ना ने डिंपल को शादी के लिए प्रपोज किया तो उन्होंने वो अंगूठी समुद्र में फेंक दी और अपनी अंगूठी पहनाई।
1973 में जब बॉबी रिलीज हुई तो उस जमाने की मैगजीन स्टारडस्ट ने लिखा कि राजेश खन्ना ने डिंपल को प्रपोज करते हुए ऋषि की अंगूठी फेंक दी। उस समय तक डिंपल और राजेश शादी कर चुके थे तो उनपर इस खबर का असर नहीं पड़ा, लेकिन इससे ऋषि और यासमीन का रिश्ता टूट गया।
फिल्म जहरीला इंसान की शूटिंग करते हुए ऋषि अपनी को-स्टार नीतू से यासमीन को कॉल लगवाते थे और घंटों जवाब का इतंजार करते थे, लेकिन जवाब नहीं मिलता था।
शूटिंग से लौटकर एक बार ऋषि अपने दोस्तों के साथ ताज होटल के अपोलो बार गए। वहां उनकी नजर पास टेबल पर बैठी यासमीन और अपने पुराने दोस्त पर पड़ी। दोनों डेटिंग कर रहे थे। ये देखकर ऋषि बुरी तरह टूट गए। गुस्सा निकालने के लिए ऋषि ने होटल के मैनेजर से बहस शुरू कर दी।
दरअसल, ऋषि सिर्फ 2000 रुपए लेकर पहुंचे थे, लेकिन वो 18000 रुपए की शराब पी चुके थे। बहस में ऋषि कपूर के असिस्टेंट घनश्याम रोहेरा भी पड़ गए और नशे में चिल्लाकर कहने लगे, मेरे हीरो की बेइज्जती हुई है, मैं ये होटल खरीद लूंगा। लंबी बहस के बाद बिल चुकाना ही पड़ा।
पछतावा होने पर जब ऋषि ने माफी मांगने के लिए यासमीन के घर कॉल किया तो मां ने कॉल उठाया और कह दिया कि यासमीन से दूर रहो। इस तरह ऋषि का पहला प्यार अधूरा रह गया और उनपर डिंपल कपाड़िया से अफेयर होने का ठप्पा भी लग गया।
किस्सा- 5ः ‘कभी-कभी’ की शूटिंग के दौरान हुई लड़ाई, CM से मांगी मदद
फिल्म कभी-कभी की शूटिंग कश्मीर में हुई थी। बॉबी के बाद ये कश्मीर में ऋषि की दूसरी फिल्म थी। शूटिंग के समय ऋषि का जन्मदिन पड़ा तो डायरेक्टर यश चोपड़ा ने एक पार्टी रखी। पूरी यूनिट ओबेरॉय होटल में ठहरी हुई थी। बाहर कुछ घोड़े वाले और कुछ टैक्सी ड्राइवर खड़े थे। एक टैक्सी ड्राइवर ने नशे में घोड़े वालों से झगड़ा शुरू कर दिया और दोनों गुट आपस में भिड़ गए। जैसे ही यश चोपड़ा के असिस्टेंट दीपक सरीन और ऋषि झगड़ा सुलझाने पहुंचे तो भीड़ उनपर ही भड़क गई। अब दोनों गुट मिलकर दीपक सरीन और ऋषि की जान लेने पर आमादा हो गए।
गुस्साई भीड़ ने यूनिट पर पत्थरों और फायरबॉल्स से हमला करना शुरू कर दिया। होटल स्टाफ ने यूनिट को बेड के नीचे छिपे रहने की सलाह दी और बाहर से कमरे बंद कर दिए।
आखिरकार जान बचाने के लिए प्रोडक्शन ने तत्कालीन मुख्यमंत्री शेख अब्दुल्ला से मदद मांगी। मिलिट्री की मदद से ऋषि और टीम को कश्मीर से सही सलामत निकाला गया था। डरे सहमे ऋषि लौटे तो जरूर, लेकिन कुछ सालों बाद उन्होंने फिर कश्मीर में शूटिंग की। अपने करियर में ऋषि ने 17-18 फिल्मों की शूटिंग कश्मीर में ही की है।
किस्सा-6ः सलीम-जावेद ने दी थी करियर तबाह करने की धमकी, जवाब में कहा- करके दिखाओ
सलीम-जावेद की राइटर जोड़ी इंडस्ट्री की सबसे बेहतरीन जोड़ी थी। ऐसा कोई एक्टर नहीं था, जिसने सलीम-जावेद की फिल्म ठुकराई हो। लेकिन ऋषि कपूर इंडस्ट्री के इकलौते कलाकार थे जिन्होंने सलीम-जावेद की फिल्म ठुकराई।
उन्होंने उनकी एक फिल्म इसलिए ठुकरा दी क्योंकि उन्हें रोल पसंद नहीं आया, लेकिन ऋषि का ये कदम सलीम-जावेद का इगो हर्ट कर गया।
एक दिन ऋषि की मुलाकात दोनों से प्लेमेट क्लब में हुई, जहां ये बिलबोर्ड्स खेलने जाते थे। जैसे ही सलीम ने ऋषि को देखा तो कहा, तुम्हारी हिम्मत कैसे हुई हमारी फिल्म ठुकराने की। जवाब में ऋषि ने कहा, मुझे फिल्म पसंद नहीं आई। सलीम ने गुस्से में तेकहा, तुम जानते नहीं हो क्या कि इंडस्ट्री में आजतक हमें किसी ने इनकार नहीं किया। हम तुम्हारा करियर तबाह कर सकते हैं। ऋषि ने कहा, आप मुझे बर्बाद करने के लिए क्या कर सकते हैं।
सलीम ने कहा, तुम्हारे साथ कौन काम करेगा, क्या तुम जानते हो, हमने राजेश खन्ना को जंजीर ऑफर की थी, लेकिन उन्होंने फिल्म करने से इनकार किया था। हमने उनके साथ कुछ नहीं किया, बस उनकी जगह अमिताभ को ले आए, जिन्होंने उन्हें बर्बाद कर दिया। हम तुम्हारे साथ भी यही करेंगे। जवाब मिला, गो अहेड (आगे बढ़ो) और मुझे बर्बाद करके दिखाओ।
किस्सा-7ः अमिताभ को अवॉर्ड मिलता, लेकिन ऋषि कपूर ने 30 हजार में खरीद लिया
ऋषि कपूर ने 1973 की फिल्म बॉबी से डिंपल कपाड़िया के साथ बतौर लीड डेब्यू किया था। इस फिल्म के लिए उन्हें फिल्मफेयर बेस्ट एक्टर का अवॉर्ड मिला। अवॉर्ड मिलने के सालों बाद ऋषि ने अपनी ऑटोबायोग्राफी में खुलासा किया कि ये अवॉर्ड उन्हें टैलेंट के दम पर नहीं बल्कि पैसों से मिला था।
ऋषि ने अपनी बुक में बताया , "ऐसा लगता है कि 'बॉबी' के लिए मुझे बेस्ट एक्टर का अवॉर्ड मिलने से अमिताभ निराश हो गए थे। उन्हें लगा था कि ये अवॉर्ड 'जंजीर' के लिए जरूर मिलेगा। दोनों ही फिल्में एक ही साल (1973) में रिलीज हुई थीं। मुझे ये कहते हुए शर्म आती है कि मैंने वह अवॉर्ड खरीदा था। दरअसल, उस वक्त में भोला-भाला था। तारकनाथ गांधी नामक एक पीआरओ ने मुझसे कहा, सर 30 हजार दे दो, तो मैं आपको अवॉर्ड दिलवा दूंगा। मैंने बिना कुछ सोचे उन्हें पैसे दे दिए। मेरे सेक्रेटरी घनश्याम ने भी कहा, सर, पैसे दे देते हैं। मिल जाएगा अवॉर्ड। इसमें क्या है।
जैसे ही अमिताभ बच्चन को पता चला कि ऋषि ने ये अवॉर्ड खरीदा है तो दोनों के बीच कोल्ड वॉर छिड़ गई। इसके बाद दोनों फिल्म 'कभी-कभी' में साथ नजर आए। फिल्म में अमिताभ का सीरियस रोल था, जबकि ऋषि मस्ती के मूड में रहते थे। अपने कैरेक्टर में रहने के लिए अमिताभ सेट पर भी सबसे अलग अकेले बैठते थे, ऐसे में ऋषि को लगता था कि वो अवॉर्ड न मिलने से नाराज होकर अकेले बैठे हैं।
किस्सा-8ः दाऊद इब्राहिम के घर चाय पीने पहुंचे थे
1988 की बात है जब ऋषि कपूर ने अंडरवर्ल्ड डॉन दाऊद इब्राहिम के साथ चाय पी थी। ऋषि कपूर ने अपनी ऑटोबायोग्राफी में लिखा, 'बात साल 1988 की है। मैं अपने क्लोज फ्रेंड बिट्टू आनंद के साथ दुबई गया था जहां मुझे आशा भोसले और आरडी बर्मन का नाइट प्रोग्राम अटेंड करना था।
दाऊद का एक आदमी एयरपोर्ट पर रहता था जो उसे वीआईपी लोगों की खबरें देता था। तभी एक अजनबी शख्स ने मेरे पास आकर मुझे फोन दिया और कहा- दाऊद साहब बात करेंगे। ये सब बात 1993 के मुंबई ब्लास्ट से पहले की थी। दाऊद ने कहा - किसी भी चीज की जरूरत हो तो बस मुझे बता देना। उसने मुझे अपने घर भी बुलाया। मैं भौंचक्का था।'
कुछ समय बाद मुझे एक लड़के से मिलवाया गया जो फॉरेनर की तरह दिखता था। वह बाबा था, दाऊद का राइट हैंड। उसने मुझसे कहा- दाऊद साहब आपके साथ चाय पीना चाहते हैं। मुझे इसमें कुछ गलत नहीं लगा और मैंने न्यौता स्वीकार कर लिया। उस शाम मुझे और बिट्टू को हमारे होटल से एक चमकती हुई रोल्स रॉयस में ले जाया गया। वहां बात कच्छी भाषा में हो रही थी मुझे समझ नहीं आ रहा था, लेकिन मेरा दोस्त समझता था। हमें सर्कल में ले जाया गया था इसलिए हमें सही लोकेशन समझ नहीं आई। दाऊद ने मुलाकात के दौरान सूट पहना हुआ था। आते ही उसने कहा कि मैं ड्रिंक नहीं करता इसलिए आपको चाय पर बुलाया।
इसके बाद हमारा चाय और बिस्किट का सेशन 4 घंटे चला। दाऊद से मेरी कई सारी बातें हुईं, जिसमें उसकी क्रिमिनल एक्टिविटीज भी शामिल थीं। इन पर उसे कोई पश्चाताप नहीं था।
ऋषि कपूर को मिले अवॉर्ड
1970: नेशनल फिल्म अवॉर्ड फॉर बेस्ट चाइल्ड आर्टिस्ट (मेरा नाम जोकर)
1974 - फिल्मफेयर बेस्ट एक्टर अवॉर्ड (बॉबी)
2008 - फिल्मफेयर लाइफटाइम अचीवमेंट अवॉर्ड
2009 - रूसी सरकार से विशेष सम्मान
2011 - फिल्मफेयर बेस्ट एक्टर क्रिटिक अवॉर्ड (दो दूनी चार)
2016 - स्क्रीन लाइफटाइम अचीवमेंट अवॉर्ड
2017 - फिल्मफेयर बेस्ट सपोर्टिंग एक्टर अवॉर्ड (कपूर एंड संस)
डायरेक्शन में भी आजमाया हाथ
1998 में ऋषि कपूर ने फिल्म आ अब लौट चलें से डायरेक्टोरियल डेब्यू किया था। फिल्म में अक्षय खन्ना और ऐश्वर्या राय ने लीड रोल प्ले किया था। हालांकि ये फिल्म बड़ी फ्लॉप रही थी। इस फिल्म में ऋषि कपूर के बेटे रणबीर कपूर ने भी बतौर असिस्टेंट डायरेक्टर काम किया था।
